text: Urte-suppe.
  4 store gulerødder, 1 selleri, 2 porrer, 1 lille persille- eller pastinakrod, 4 kartofler af middelstørrelse og et par skiver kålrabi eller 1 hvideroe skæres alle i stykker, omtrent en tomme lange og af en fingers tykkelse. Når rødderne er afvaskede, rystes vandet af dem på et dørslag. 4 lod (12 O.) smør sættes på ilden; når det er smeltet, kommes rødderne deri og koges et kvarters tid under jævnlig omrøren, så det ikke bliver brunt; derefter kommes salt, nogle få hele peberkorn og 2½ pot vand derpå, dog kun ½ pot ad gangen, og således at det koger imellem hver gang. I det hele må suppen koge i et par timers tid, og for at den ikke skal bortkoge, må det ske jævnt og med låg på. Dersom man finder, at der er for mange rødder, kunne nogle af dem holdes tilbage ved anretningen. Den spises med ristet brød og er til 3 à 4 personer. I stedet for kålrabi og ¨kartofler kan man komme 1 pot udpillede grønne ærter eller 3 spiseskeer hakket kørvel på suppen.